2. ปัจจัยความเสี่ยง

ปัจจัยความเสี่ยงทั้งภายนอกและภายในที่มีผลกระทบต่อการดำเนินงานของบริษัทฯ มีดังนี้

1.  ความเสี่ยงจากความไม่ต่อเนื่องของรายได้

เนื่องจากรายได้ของบริษัทฯ เป็นรายได้จากการก่อสร้างซึ่งเป็นรายได้เเบบไม่ต่อเนื่อง (One
time project) การได้มาซึ่งรายได้ของบริษัทฯ
ขึ้นอยู่กับความสามารถในการชนะประมูลโครงการก่อสร้าง
การบริหารโครงการก่อสร้างได้สำเร็จตามกำหนด ซึ่งหากบริษัทฯ
ไม่สามารถชนะการประมูลงานก่อสร้างได้ อาจส่งผลกระทบต่อรายได้ของบริษัทฯ

อย่างไรก็ดี บริษัทฯ มีนโยบายที่จะรักษาความต่อเนื่องของรายได้
โดยการรักษาคุณภาพงานให้ได้มาตรฐานและเป็นที่พึงพอใจของลูกค้าเพื่อให้ลูกค้าเกิดความมั่นใจและมอบหมายโครงการก่อสร้างในลำดับต่อไปให้แก่บริษัทฯ
โดยลูกค้าในปัจจุบันบางส่วนจะเป็นโครงการก่อสร้างจากลูกค้าที่เคยใช้บริการงานก่อสร้างของบริษัทฯ
มาแล้ว

ทั้งนี้ ในช่วงวิกฤตเศรษฐกิจซึ่งมีการชะลอตัวของการลงทุน ทางบริษัทฯ
ได้มุ่งเน้นประมูลงานก่อสร้างจากภาคธุรกิจและอุตสาหกรรมที่ยังคงขยายตัวได้ อาทิ โรงพยาบาล
และ ศูนย์กระจายสินค้า เพื่อรักษาความต่อเนื่องของรายได้

2.2 ความเสี่ยงจากการเปลี่ยนแปลงราคาวัสดุก่อสร้าง

เนื่องจากวัสดุก่อสร้างหลักหรือวัสดุก่อสร้างทางตรงอันได้แก่ เหล็กเส้น เหล็กรูปพรรณ คอนกรีต
และวัสดุก่อสร้างทางอ้อมอันได้แก่ ไม้แบบ ข้อต่อสำหรับงานระบบ และวัสดุอุปกรณ์ก่อสร้างอื่นๆ
เป็นต้นทุนหลักสำหรับใช้ในงานก่อสร้างคิดเป็นประมาณร้อยละ 50.0-60.0
ของต้นทุนรวมของบริษัทฯ
หากราคาของวัสดุก่อสร้างโดยเฉพาะอย่างยิ่งคอนกรีตและเหล็กมีการปรับตัวสูงขึ้นตามการเปลี่ยนเเปลงของภาวะตลาดในประเทศและทั่วโลก
โดยที่บริษัทฯ ไม่สามารถควบคุมได้อาจมีผลกระทบทางลบต่อผลกำไรของบริษัทฯ โดยในช่วงปี
2547 - 2551 ดัชนีวัสดุก่อสร้างรวมมีการปรับตัวสูงขึ้นอย่างต่อเนื่อง โดยเฉพาะอย่างยิ่งในปี
2551 ซึ่งดัชนีราคาวัสดุก่อสร้างรวมได้ปรับตัวสูงขึ้นกว่าร้อยละ 20
โดยเฉพาะอย่างยิ่งราคาเหล็กและผลิตภัณฑ์เหล็ก นั้นได้ปรับตัวสูงขึ้นประมาณร้อยละ 150
จากในช่วงเดือนมกราคม 2550 ถึงเดือนกรกฎาคม 2551 ซึ่งนับว่าเป็นการปรับตัวสูงสุดในรอบ 9
ปี ก่อนปรับตัวลดลงอย่างรวดเร็วกว่าร้อยละ 130 ในช่วงครึ่งหลังของปี 2551 ทั้งนี้ในปี 2552
การเปลี่ยนแปลงของราคาวัสดุก่อสร้างเป็นเพียงการปรับตัวในกรอบแคบเมื่อเทียบกับปี 2551
โดยในช่วงครึ่งแรกของปี 2552
ดัชนีราคาวัสดุก่อสร้างรวมมีแนวโน้มปรับตัวลดลงต่อเนื่องจากช่วงครึ่งหลังของปี 2551
จากนั้นดัชนีราคาเหล็กและผลิตภัณฑ์เหล็ก และซีเมนต์ได้ปรับตัวสูงขึ้นเล็กน้อยในช่วงไตรมาส 3
ก่อนจะปรับลดลงอีกครั้งในช่วงปลายปี

  ----------------------------------- -----------------------------------
  ดัชนีวัสดุก่อสร้างรวมปี 2547 - 2552        ดัชนีวัสดุก่อสร้างหลักรายเดือน ม.ค. 2550-
                                      ธ.ค. 2552

  []                                  []

  ที่มา : สำนักดัชนีเศรษฐกิจการค้า,          ที่มา : สำนักดัชนีเศรษฐกิจการค้า,
  กระทรวงพาณิชย์                        กระทรวงพาณิชย์
  ----------------------------------- -----------------------------------

ในการนี้ บริษัทฯ
มีนโยบายการลดความเสี่ยงจากการเปลี่ยนแปลงของราคาวัสดุก่อสร้างหลักโดยเมื่อทางบริษัทฯ
ได้รับงานประมูลโครงการก่อสร้างแล้ว บริษัทฯ
จะเจรจาต่อรองกับผู้จำหน่ายวัสดุก่อสร้างเพื่อกำหนดราคาซื้อขายวัสดุก่อสร้างให้คงที่
ทั้งนี้จากการที่บริษัทฯ
ดำเนินธุรกิจรับเหมาก่อสร้างมาเป็นเวลานานและมีความสัมพันธ์ที่ดีกับผู้จำหน่ายวัสดุก่อสร้าง
เนื่องจากบริษัทฯ สามารถปฏิบัติตามเงื่อนไขและข้อตกลงในสัญญาการซื้อขายวัสดุก่อสร้างต่างๆ
ด้วยดีมาโดยตลอด
จึงทำให้สามารถเจรจากับทางผู้จำหน่ายเพื่อลดผลกระทบอันเกิดจากความผันผวนของราคาวัสดุก่อสร้างได้
ทั้งนี้บริษัทฯ สามารถเจรจากำหนดราคาซื้อขายวัสดุก่อสร้างกับผู้จำหน่ายเป็นระยะเวลาสูงสุดถึง 3
เดือน ซึ่งโดยปกติจะพอเพียงแก่การลดความเสี่ยงจากความผันผวนของวัสดุก่อสร้าง
เนื่องจากโครงการก่อสร้างส่วนใหญ่ของบริษัทฯ นั้นจะใช้ระยะเวลาก่อสร้างเฉลี่ยประมาณ 1 ปี
ซึ่งในการก่อสร้างโรงงานและอาคารนั้น ตามปกติจะมีความต้องการใช้วัสดุก่อสร้างหลักอาทิเช่น
เหล็กและซีเมนต์ ค่อนข้างสูงในช่วง 3 – 4
เดือนแรกของระยะเวลาก่อสร้างเนื่องจากเป็นช่วงก่อสร้างโครงสร้างและฐานราก

ทั้งนี้ในช่วงปี 2551 ซึ่งราคาวัสดุก่อสร้างมีการปรับตัวสูงขึ้นอย่างรวดเร็วและมีนัยสำคัญ
โดยเฉพาะอย่างยิ่งราคาเหล็กและผลิตภัณฑ์เหล็ก
ซึ่งทำให้โครงการที่อยู่ระหว่างการก่อสร้างได้รับผลกระทบอย่างรุนแรงจากการผันผวนของราคาวัสดุก่อสร้าง
ทั้งนี้เพื่อเป็นการบริหารความเสี่ยงจากความผันผวนของราคาวัสดุก่อสร้าง บริษัทฯ
จึงได้ทำการปรับปรุงต้นทุนของโครงการก่อสร้างทั้งที่เซ็นสัญญาไปแล้ว และที่จะทำสัญญาใหม่
ตลอดจน
เจรจาให้ลูกค้าเป็นผู้รับผิดชอบการจัดซื้อวัสดุก่อสร้างในบางโครงการตามสภาวะราคาและความเหมาะสม
แต่เนื่องจากในปี 2552 ราคาวัสดุก่อสร้างเริ่มมีความคงที่มากขึ้น บริษัทฯ
จึงปรับกลยุทธ์และเป็นผู้รับผิดชอบการจัดซื้อวัสดุต่างๆ เอง

3.  ความเสี่ยงในการพึ่งพาผู้บริหาร

เนื่องจากผู้ก่อตั้งบริษัทฯ ได้เเก่ นายอัศวิน ชินกำธรวงศ์ และนายสมพล เต็มสุข
ซึ่งปัจจุบันดำรงตำแหน่งเป็นประธานกรรมการบริหารและกรรมการผู้จัดการ ตามลำดับ
เป็นผู้มีประสบการณ์ในธุรกิจรับเหมาก่อสร้างมากว่า 29 ปี
และมีชื่อเสียงเป็นที่ยอมรับอย่างกว้างขวางในอุตสาหกรรม
ทั้งนี้คุณสมบัติดังกล่าวมีส่วนสำคัญในการติดต่อเพื่อรับงานจากลูกค้า โดยหากในอนาคต บริษัทฯ
มีการเปลี่ยนแปลงหรือสูญเสียผู้บริหารในตำแหน่งดังกล่าวอาจส่งผลกระทบต่อการดำเนินธุรกิจของบริษัทฯ
ได้

อย่างไรก็ดี ผู้บริหารทั้ง 2
ท่านเป็นทั้งผู้บริหารและผู้ถือหุ้นใหญ่ซึ่งมีความมุ่งมั่นในการบริหารจัดการเพื่อให้บริษัทฯ
เจริญเติบโตและก้าวหน้าในระยะยาว ทั้งนี้เพื่อเป็นการลดความเสี่ยงจากการพึ่งพาผู้บริหาร บริษัทฯ
ได้กำหนดนโยบายการกระจายอำนาจในการบริหารงาน โดยมีคณะกรรมการบริหาร
รองกรรมการผู้จัดการ (ฝ่ายบริหาร) รองกรรมการผู้จัดการ (ฝ่ายปฏิบัติการ)
ผู้อำนวยการฝ่ายปฏิบัติการ และผู้จัดการฝ่ายต่างๆ ที่มีความรู้ความสามารถที่เหมาะสม
รับผิดชอบดูเเลในสายงานต่างๆ นอกจากนี้ บริษัทฯ
ยังมีนโยบายที่มุ่งเน้นการรักษาคุณภาพของงานก่อสร้างของบริษัทฯ
ให้ได้มาตรฐานและเป็นที่พึงพอใจของลูกค้าจึงส่งผลให้ลูกค้าเกิดความมั่นใจและมอบหมายโครงการก่อสร้างให้แก่บริษัทฯ
โดยพิจารณาจากคุณภาพงานก่อสร้างเป็นสำคัญ

4.  ความเสี่ยงในการพึ่งพาวิศวกร

ธุรกิจรับเหมาก่อสร้างเป็นธุรกิจที่ต้องอาศัยความรู้ความสามารถของบุคลากรเป็นสำคัญ
โดยเฉพาะอย่างยิ่งผู้ที่ทำหน้าที่เป็นผู้จัดการโครงการ (Project Manager)
หรือวิศวกรผู้ควบคุมโครงการ (Project Engineer)
ซึ่งต้องรับผิดชอบในการควบคุมการก่อสร้างให้เสร็จสมบูรณ์ ดังนั้นหากบริษัทฯ
สูญเสียบุคลากรดังกล่าวอาจส่งผลกระทบต่อผลการดำเนินงานของบริษัทฯ ได้

ทั้งนี้ ณ สิ้นปี 2552 บริษัทฯ มีบุคลากรระดับผู้อำนวยการในฝ่ายปฏิบัติการ อาทิเช่น ฝ่ายก่อสร้าง
ฝ่ายวิศวกรรม และฝ่ายงานระบบจำนวน 4 คน บุคลากรระดับผู้จัดการโครงการจำนวน 7 คน
ซึ่งประมาณร้อยละ 88.88 ของบุคลากรดังกล่าวทำงานกับบริษัทฯ มาเป็นเวลามากกว่า 4 ปี
ขึ้นไปจึงมีความผูกพันกับบริษัทฯ ประกอบกับบริษัทฯ
มีมาตรการในการลดความเสี่ยงจากการสูญเสียบุคลากรดังกล่าวด้วยการให้ผลตอบแทนที่เป็นธรรมและให้มีส่วนร่วมในการบริหารตัดสินใจ
นอกจากนี้เพื่อให้พนักงานมีส่วนร่วมในการเป็นเจ้าของบริษัทฯ และเพื่อจูงใจในการทำงาน
โดยเมื่อบริษัทฯ นำหลักทรัพย์ของบริษัทเข้าจดทะเบียนในตลาดหลักทรัพย์ฯ ในปี 2549 บริษัทฯ
ได้จัดสรรและเสนอขายหุ้นสามัญเพิ่มทุนให้แก่กรรมการ ผู้บริหาร และพนักงาน เป็นจำนวน 2.0
ล้านหุ้น ซึ่งคิดเป็นร้อยละ 1.5 ของทุนจดทะเบียนชำระ ณ ช่วงเวลาที่จัดสรร ปัจจุบัน
หุ้นสามัญที่ถือโดยกรรมการ ผู้บริหาร และพนักงาน มีจำนวน 26,844,300 ล้านหุ้น
โดยซึ่งคิดเป็นร้อยละ 11.42 ของทุนจดทะเบียนชำระ

ในช่วงวิกฤตเศรษฐกิจนี้ บริษัทฯ
ได้มีการเสริมสร้างความมั่นใจในศักยภาพในการดำเนินงานและฝ่าฟันวิกฤตเศรษฐกิจไปได้ด้วยดี
โดยบริษัทฯ ยังสามารถชนะการประมูลงานและได้รับมอบหมายโครงการก่อสร้างต่างๆ
จากลูกค้าอย่างต่อเนื่องทำให้พนักงานมีความมั่นใจเกี่ยวกับความมั่นคงของหน้าที่การงาน
และความสามารถในการดำเนินธุรกิจของบริษัทฯ

5.  ความเสี่ยงจากการไม่ได้รับชำระค่าก่อสร้างจากเจ้าของโครงการ

บริษัทฯ มีรายได้หลักจากค่าก่อสร้างที่เป็นงานรับเหมาก่อสร้างโดยตรงจากเจ้าของโครงการ
ซึ่งตามปกติจะมีการเรียกเก็บเงินค่าจ้างก่อสร้างล่วงหน้าเมื่อมีการเซ็นสัญญาตามสัดส่วนร้อยละของมูลค่าโครงการก่อสร้างซึ่งกำหนดในแต่ละสัญญาและเรียกเก็บค่าก่อสร้างที่เหลือเพิ่มเติมตามสัญญาก่อสร้างเป็นงวดๆ
ตามความสำเร็จของงานก่อสร้าง ดังนั้นบริษัทฯ
จึงมีความเสี่ยงหากเจ้าของโครงการประสบปัญหาทางการเงินและไม่สามารถจ่ายชำระค่าก่อสร้างตามความคืบหน้าของโครงการก่อสร้างตามสัญญาก่อสร้างซึ่งจะส่งผลกระทบต่อผลการดำเนินงานของบริษัทฯ

บริษัทฯ ได้ตระหนักถึงความเสี่ยงดังกล่าว
จึงมีการพิจารณารับงานก่อสร้างจากเจ้าของโครงการที่มีฐานะทางการเงินมั่นคงเท่านั้น
โดยจะเห็นได้จากโครงการก่อสร้างของบริษัทฯ นั้น
ส่วนใหญ่เจ้าของโครงการจะเป็นบริษัทเอกชนขนาดใหญ่ แต่ทั้งนี้ ณ สิ้นปี 2552 บริษัทฯ
มีลูกหนี้บริษัทเอกชนขนาดกลาง 1 ราย ที่ผิดนัดชำระหนี้กับทางบริษัทฯ
เนื่องจากมีคดีความเกิดขึ้นโดยลูกหนี้ถูกผู้รับเหมาช่วงฟ้องร้องเป็นจำเลยที่ 1 และ บริษัทฯ
เป็นฐานะจำเลยที่ 2 ซึ่งขณะนี้คดีความดังกล่าวอยู่ระหว่างขั้นตอนการพิจารณาของศาลชั้นต้น

2.6 ความเสี่ยงจากความล่าช้าของโครงการ

โดยปกติสัญญาก่อสร้างจะเป็นสัญญาเหมาจ่ายซึ่งมีการกำหนดราคาค่าก่อสร้างที่แน่นอน
โดยบริษัทฯจะมีกำไรได้ต่อเมื่อบริษัทฯ สามารถบริหารต้นทุนไม่ให้สูงกว่าที่ประมาณการ
ทั้งนี้หากโครงการก่อสร้างประสบปัญหาจนล่าช้า
ต้นทุนแรงงานและวัสดุก่อสร้างอาจเพิ่มขึ้นจนโครงการก่อสร้างนั้นๆ ประสบปัญหาขาดทุนได้
นอกจากนี้ สัญญาการก่อสร้างของบริษัทฯ
จะมีการกำหนดระยะเวลาในการดำเนินงานจนแล้วเสร็จที่แน่นอน ซึ่งหากบริษัทฯ
ไม่สามารถส่งมอบงานได้ตามกำหนด บริษัทฯ
อาจต้องชดใช้ค่าเสียหายซึ่งอาจส่งผลกระทบต่อผลประกอบการของบริษัทฯ

อย่างไรก็ดี จากนโยบายการเลือกรับงานและรักษาปริมาณของบริษัทฯ ให้อยู่ในปริมาณที่เหมาะสม
ประกอบกับทีมงานวิศวกรที่มีคุณภาพและความสามารถในการบริหารงานของผู้บริหาร ส่งผลให้บริษัทฯ
สามารถดำเนินการก่อสร้างงานโครงการที่ได้รับไว้ทั้งหมดได้เรียบร้อยแล้วเสร็จ
และส่งมอบให้กับเจ้าของโครงการตามข้อตกลงในสัญญาทุกประการ โดยที่ผ่านมาบริษัทฯ
ไม่เคยส่งมอบงานก่อสร้างล่าช้าแต่อย่างใด

2.7 ความเสี่ยงจากลักษณะงานส่วนใหญ่เป็นโรงงานอุตสาหกรรม

ธุรกิจรับเหมาก่อสร้างของบริษัทฯ ที่ผ่านมานั้น
แตกต่างจากผู้ประกอบการรับเหมาก่อสร้างส่วนใหญ่เนื่องจากลูกค้าส่วนใหญ่เป็นลูกค้าโรงงานอุตสาหกรรม
จึงไม่มีความสัมพันธ์กับภาคอสังหาริมทรัพย์มากนัก แต่หากภาคอุตสาหกรรมมีการชะลอตัว
อาจส่งผลต่อรายได้ของบริษัทฯ อย่างไรก็ตามจากข้อมูลของธนาคารแห่งประเทศไทยพบว่าตั้งแต่ปี
2549 พื้นที่อุตสาหกรรมมีการขยายตัวลดลง
เช่นเดียวกับจำนวนโรงงานที่ได้รับอนุญาตจากกระทรวงอุตสาหกรรมมีแนวโน้มลดลงเช่นกัน
(ดูรายละเอียดได้ในข้อ 4.2.4) บริษัทฯ
ได้ตระหนักถึงความเสี่ยงของการชะลอการขยายตัวของการก่อสร้างโรงงานอุตสาหกรรม
จึงได้มีการขยายขอบเขตของการรับงานก่อสร้างให้ครอบคลุมหลากหลายภาคอุตสาหกรรมมากขึ้น
ตลอดจนครอบคลุมงานก่อสร้างโรงพยาบาล อาคารที่พักอาศัย อาคารพาณิชย์ โรงแรม รีสอร์ท
บ้านพักอาศัยและบ้านจัดสรร โดยตั้งแต่ปี 2549 เป็นต้นมา รายได้ของบริษัทฯ
มีการกระจายความเสี่ยงมากขึ้นตามฐานลูกค้าที่กว้างขึ้น และมีการเติบโตอย่างต่อเนื่อง ส่วนปี
2551 นั้นรายได้ของบริษัทฯ มีการปรับตัวลดลงเนื่องจากบริษัทฯ
มีการชะลอการรับงานเพื่อเป็นการลดความเสี่ยงจากภาวะราคาวัสดุก่อสร้างผันผวน ส่วนในปี 2552
บริษัทฯ ยังคงได้รับผลกระทบจากปริมาณงานที่น้อยลง
เนื่องจากหลายบริษัทต่างมีการชะลอหรือเลื่อนการลงทุนตามภาวะวิกฤตของเศรษฐกิจโลกและเศรษฐกิจไทย

2.8 ความเสี่ยงจากการถูกฟ้องร้องจากข้อผิดพลาดของโครงการก่อสร้าง

หากโครงการที่บริษัทฯ เป็นผู้ดำเนินการก่อสร้าง อาทิเช่น การออกแบบ
การก่อสร้างหรือการติดตั้งระบบสาธารณูปโภคในอาคารหรือโรงงาน อันได้แก่ ระบบปรับอากาศ
ระบบไฟฟ้า และระบบบำบัดน้ำเสีย
มีความผิดพลาดอันส่งผลกระทบต่อบุคคลภายนอกจนได้รับความเสียหายหรือได้รับบาดเจ็บ
อาจส่งผลให้บริษัทฯถูกฟ้องร้องค่าเสียหายได้

อย่างไรก็ดี บริษัทฯ มีมาตรการในการดำเนินงานก่อสร้างอย่างรัดกุม
โดยจัดให้มีระบบการตรวจสอบคุณภาพของงานระหว่างทำก่อนส่งมอบงานให้กับลูกค้าอย่างสม่ำเสมอ
โดยมีฝ่ายงานเพื่อทำหน้าที่ตรวจสอบคุณภาพโดยเฉพาะ (Quality Control, Quality
Assurance and Quality System)
เพื่อทำการตรวจสอบคุณภาพตั้งแต่ขั้นตอนเริ่มต้นการเขียนแบบจนถึงขั้นตอนก่อนส่งมอบแก่ลูกค้า
นอกจากนี้บริษัทฯ ยังมีการทำประกันภัยเพื่อรองรับกับเหตุการณ์อันอาจเกิดขึ้นดังกล่าว
ซึ่งสามารถลดผลกระทบทางการเงินของบริษัทฯ จากการถูกฟ้องร้องค่าเสียหายได้ แต่บริษัทฯ
ไม่อาจรับรองได้ว่าวงเงินประกันดังกล่าวจะเพียงพอต่อการถูกฟ้องร้องค่าเสียหายในบางกรณีซึ่งอาจมีจำนวนมหาศาลได้
อย่างไรก็ตาม ที่ผ่านมาบริษัทฯ
ไม่มีคดีหรือข้อพิพาททางกฎหมายซึ่งเกิดจากความผิดพลาดของโครงการก่อสร้างที่อาจมีผลกระทบด้านลบอย่างมีนัยสำคัญต่อการดำเนินธุรกิจของบริษัทฯ
หรือส่งผลกระทบด้านลบต่อสินทรัพย์ของบริษัทฯ ที่มีจำนวนสูงกว่าร้อยละ 5.0 ของส่วนของผู้ถือหุ้น